પ્રકરણ – ૧૧ યક્ષપ્રશ્ન – ઑફિસમાં કોણ? | શબ્દસ્પર્શ
પ્રકરણ – ૧૧ યક્ષપ્રશ્ન – ઑફિસમાં કોણ?
પ્રકરણ – ૧૧ યક્ષપ્રશ્ન – ઑફિસમાં કોણ ?
વહી ગયેલી વાર્તા : સુરત ક્રાઇમ બ્રાન્ચના સિનિયર ઇન્સપેક્ટર માથુર આસિ. ઇન્સપેક્ટર સોની સુરત શહેરનાં પોલીસ કમિશનર મહેતા સાહેબની સૂચના મુજબ ત્રિવેણી એપાર્ટમેન્ટ, મીરાંનગર, કતારગામ પહોંચે છે જ્યાં વિજય રાઘવન નામના એક શખ્સનું ખૂન થયું હોય છે. વિજય રાઘવન રસેશ ગોધાણી સાથે પાર્ટનરશીપમાં ઇન્કમટેક્સ – સેલ્સટેક્સ કન્સલ્ટન્ટ કામકાજ કરતો હોય છે. ત્રિવેણી ઍપાર્ટમૅન્ટની લિફ્ટ પાસે થયેલ ખૂન માટે ગુનેગાર શોધવા માટે સુરત ક્રાઇમ બ્રાન્ચના ઇન્સપેક્ટર માથુર કડીઓ, પુરાવા મેળવવા સ્થળ પર હાજર રહેલી વ્યક્તિઓની પૂછપરછ કરે છે. જે કામમાં 'ત્રિવેણી' ઍપાર્ટમૅન્ટનાં સેક્રેટરી મિ.શર્મા તેમને સહયોગ આપે છે…અને વિજયના ઘરમાંથી શંકાસ્પદ વસ્તુઓની ઇન્સપેક્ટર માથુર શોધ આદરે છે. ને ત્યાં તપાસ દરમિયાન તેમને એક સિગારેટનો ટુકડો – ફિલ્ટર પાર્ટ- અને તૂટેલી દીવાની ચીમનીનો કાચ મળે છે. માથુર તેના પોતિકી સૂઝથી ગુનાની આગલી કડી સુધી પહોંચવા સતર્ક થાય છે. આ દરમિયાન તેને ઇન્સપેક્ટર સોની એક સ્પેશિયલ ટિપ ની નોંધ મૂકી વિજયની ડાયરી આપે છે. માથુરએ ચોકીદાર પવાર, ગિરધારી ,મિ.શર્મા, વિરજી, પરસોત્તમ ભરવાડ, રસેશ ગોધાણીની પૂછપરછ આદરે છે. પછી તે આગળની તપાસ માટે રસેશ ગોધાણીને મળવા જાય છે. ત્યાં મુલાકાત દરમિયાન માથુર તેને કેટલાંક મૂંઝવણમાં મૂકી દેતા સવાલ-જવાબ કરે છે અને ગોધાણી અકળામણ અનુભવે છે અને દરમિયાન ત્રિવેણી એપાર્ટમેન્ટ પર સોની વૉચ ગોઠવી માથુરને જાણ કરે છે અને ત્યાં સોનીને જોવા મળે છે એક પડછાયો વિજય રાઘવનના ફ્લૅટ પાસે! અને સોની સાથેની વાતચીત બાદ અચાનક માથુર ફરી 'ત્રિવેણી' એપાર્ટમેંટ પર જાય છે – વેશ-પલટો કરીને ! ત્યાં પોતાના માણસો હોવા છતાં – ત્યાં જઈ માથુરે શું કર્યું ? તે આપે વાંચ્યું અને…
કે પછી અહી ક્લિક કરો – / રહસ્યકથા – ઈન્ફોર્મર /
માથુર સોનીને ફોન કરવા મોબાઇલ હાથમાં તો લીધો પણ વિચારતો હતો કે આ રસેશ ગોધાણી અચાનક સાપુતારા જવા માટે કેમ તૈયાર થઈ ગયો!? તે ઘરે નથી કે નથી તેની ઑફિસ ઉપર! તો એ સામાજિક પ્રસંગનું કારણ આપી ગયો ક્યાં? ફેમિલી સાથે છે એમ તો કહે છે પણ ખરેખર સાથે હશે ખરું ? કે પછી…
માથુરે ફોન સોનીને ફોન કર્યો…હવે સોનીને બોલાવી લેવો જરૂરી હતો.
"તું અત્યારે રસેશ ગોધાણીના ઘર પાસે જ છે?"
" હમણાં રસેશ ગોધાણીનો એસએમએસ હતો. તે વહેલી સવારે સાપુતારા નીકળી જવાનો છે."
"તો સર હું અહીં શું કરી રહ્યો છું?… સમજાતું નથી સર!"
"કોલ ડિટેઇલ્સ મળતાં હજી આવતા કેટલી વાર લાગશે?"
" કદાચ કલાકથીય વધુ સમય નીકળી શકે છે"
" સારું તું એક કામ કર. રસેશ ગોધાણી નથી તેના ઘરે કે નથી તેની ઑફિસે. તો પછી ત્યાં વૉચ રાખવાનો કોઈ મતલબ નથી. તું કોલ ડિટેઇલ્સ લેવાનું કામ વિકાસ પ્રધાનને સોંપી દે. અહીં આવી જા. આપણે કતારગામ સાથે જ જઈએ. હા! ભૂલ્યા વિના સાથે આપણી ઑફિસથી મોરેને બેસાડી લાવજે. કદાચ તેની મદદની જરૂર પડે. આપણે 'ત્રિવેણી' પર પાછા જવું પડે એમ છે… "
લગભગ અડધો કલાક બાદ ઇન્સપેક્ટર સોની મોરે સાથે તેના ઘરે હતો.
" સોની! શું લાગે છે આ કેસમાં? તારી દૃષ્ટિએ પ્રથમદર્શી પુરાવા શું સૂચવે છે.?"
" સર! હું તો માનું છું કે ખૂની ખૂબ હોશિયારીથી કામ કરી રહ્યો હોય એવું જણાય છે. તે કોઈ પુરાવા છોડવા માગતો નથી…સાથોસાથ મને એવું લાગે છે કે તે તપાસને ગેર માર્ગે દોરવાનો પણ પ્રયત્ન કરી રહ્યો છે."
" મારું માનવું છે કે તેમણે વિજયને મારવા માટે કોઈ પ્લાન તૈયાર કર્યો હોવો જોઈએ! તમે શું કહો છો સર ?"
" તારી વાત સાચી છે પ્લાન તો હત્યા માટે બનાવેલો જ હતો. મેં જ્યારે વિજય રાઘવનની લાશ 'ત્રિવેણી' એપાર્ટમેન્ટ પર સૌ પ્રથમ વાર જોઈ…ત્યારે મને થયું કે લિફ્ટમાં ખૂની પહેલેથી હાજર હશે! શક્ય છે કે વિજય અને ખૂની બંને સાથે જ લિફ્ટમાં નીચે આવ્યા હશે. બંને કદાચ એકબીજાને સારી રીતે ઓળખતા હશે. 'ત્રિવેણી' એપાર્ટમેન્ટના રહીશની હેસિયતથી, પોતાના એ મહેમાન માટે, વિવેક સાથે વિજયે લિફ્ટનો દરવાજો ખોલ્યો હશે. લિફ્ટનો દરવાજો ખોલી, જેવો વિજયે એક પગ બહાર મૂક્યો _ કે પેલા ખૂનીએ વિજયને બોલાવ્યો હશે! અને જેવો વિજય તેની તરફ ફર્યો કે તરત જ પેલાએ; 'પૉઈંટ બ્લૅંક રેંજ'થી ગોળી છોડી હશે_ "
"સર! એક મિનિટ! આપ એવું કેવી રીતે સમજી રહ્યાં છો કે તેણે મતલબ કે ખૂનીએ વિજયને બોલાવ્યો હશે ?" માથુરને વચ્ચેથી અટકાવી સોનીએ ઉત્સુકતા બતાવી.
" બહુ સીધી વાત છે સોની! જો ખૂનીએ લિફ્ટની બહારથી વિજય પર 'પૉઈંટ બ્લૅંક રેંજ'થી ગોળી છોડી હોત, તો વિજયની લાશ અંદરની તરફ લિફ્ટમાં પડી હોત. મતલબ એમ કે આપણને એમ લાગી રહ્યું છે કે ખૂની લિફ્ટમાં જ હશે અને કદાચ વિજયને ઓળખતો પણ હશે! તને યાદ હોય તો ગોળી વિજયની છાતીમાં જમણે ખૂણે વાગી હતી…અને જો લિફ્ટમાં નીચે સુધી સાથે આવ્યા પછી, હત્યારાએ વિજય પર પાછળથી ગોળી છોડી હોત – એને બોલાવ્યા વિના – તો વિજયની લાશ કદાચ ઊંધે મોં પડી હોત! પણ તેમ થયું નહોતું!"
"_એનો અર્થ એમ થયો કે વિજયે લિફ્ટનો દરવાજો ખોલ્યો હશે! ખૂનીએ વિજયને બોલાવ્યો હશે અને વિજય ફર્યો હશે કે તરત પલકારામાં ફિસ્સ્…. 'પૉઈંટ બ્લૅંક રેઇંજ 'ગોળી છૂટી! અને વિજય સહેજ દૂર, ફર્શ પર સીધે મોં ફેંકાયો! અને તે પણ એટલા જોરથી કે તેનાં માથાનાં પાછલાં ભાગમાં મોટું ઢીમચું ઊઠી ગયું!…અને તેથી પડ્યો ત્યારે તેનો પગનો ઘૂંટણ સુધીનો ભાગ લિફ્ટના દરવાજામાં જ રહ્યો_ ?"
" પણ સર! એવું પણ શક્ય છે કે ખૂની પહેલેથી જ લિફ્ટમાં સંતાય રહ્યો હશે.જેવો વિજય બહારથી આવ્યો અને જેવો લિફ્ટનો દરવાજો ખોલી અંદર પગ મૂકવા ગયો કે પેલાએ ગોળી છોડી હોય!" સોનીએ બીજી શકયતા રજૂ કરી.
"મને પણ એ વિચાર આવેલો… પણ લાગે છે કે હકીકતમાં આપણે હમણાં આગળ વિચાર્યું એમાંનું કશું જ થયું ન હશે!"
" શું? આમાંની બધી જ સંભાવના સાચી નથી સર!?"
" કદાચ…હા! આ બધી શકયતાનો છેદ ત્યારે જ ઊડી ગયો હોવાનું મને લાગ્યું જ્યારે મેં લિફ્ટની અંદરની ફ્લોર પર ખૂણામાં લોહીનો નાનકડો ધબ્બો જોયો! કે જો ખૂનીએ અંદરથી ખૂન કર્યું હોય તો લોહીનો ધબ્બો અંદરની ફ્લોર પર પડવાની શક્યતા લગભગ નહિવત છે! અને બહારથી ખૂન ક્રર્યુ હોય તો લાશ બહાર ના પડે! એ લોહીનો ધબ્બો એટલી હદ સુધી સુકાય ગયો હતો કે 'ત્રિવેણી' પર મધ્ય રાત્રિનાં ગાળામાં જ ખૂન થયું હોય એમ સૂચવી રહ્યું છે! આપણે લગભગ ૭-૩૦ની આસપાસ 'ત્રિવેણી' એપાર્ટમેન્ટ પર પહોંચી ગયા હતા. એ લોહીનો ધબ્બો જોઈને જ મને થયું કે વિજયનું ખૂન અહીં નથી થયું પણ ક્યાંક બીજે કરવામાં આવ્યું છે!… અને તે પણ મોડી રાત્રે!"
"તો પછી સર! હવે ?"
"મને લાગે છે કે આપણે કતારગામ જઈએ અને પેલો પ્રશાંત જાદવ, 'રઘુપતિભવન'ના નવમા માળે 'ઉમિયા લૅંન્ડ ઑર્ગેનાઇઝર્સ ડેવલેપર્સ' ની ઑફિસ પર શું કરે છે તે જોઈએ! લગભગ આખી રાત એની ઑફિસની લાઈટ ચાલુ રહી છે! એ શું સૂચવવા માગે છે? તે આપણને કશુંક કહી રહ્યો છે કે કશુંક કરી રહ્યો છે! મારે મન એ થોડો કોયડો બનતો જાય છે. અરે! હું જ્યારે મહેન્દ્રપાલસિંગને મળી ને ત્યાંથી હટ્યો કે તરત જ મહેન્દ્રપાલ ત્યાંથી લગભગ ૧૫ મિનિટ ગૂમ રહ્યો હતો એવું હનીફ મને કહેતો હતો. વિચારું છું ફરી આપણે ત્યાં જઈ જરા ફેર તપાસ કરી લઇએ તો કેમ રહેશે?"
" બરાબર સર! તો આપણું હવે પછીનું આયોજન 'ત્રિવેણી' પર જવાનું છે, એમ ને? હં…કદાચ, એમ જ બરાબર રહેશે; કારણકે સવારે આપણા હાથમાં કૉલ ડિટેઇલ્સ અને પી એમ રિપોર્ટ પણ હશે. "
"હા! કહી માથ્રુર ઊભો થઈ ગયો. સોની તેમની સાથે થયો.
જીપમાં બેસતા જ સોનીએ માથુરને કહ્યું, " સર!"
"પહેલાં 'રધુપતિભવન' પર તો પહોંચીએ પછી એનું કંઈ કરીશું! પણ તું ખન્નાને વાત કરી સિક્યુરિટી થોડી વધુ ટાઈટ કરી દે. 'ત્રિવેણી' એપાર્ટમેન્ટ અને 'રઘુપતિભવન'માંથી થતી તમામ હિલચાલની માહિતી મને મળવી જોઈએ… ખાસ કરીને મિ.શર્મા અને પવાર જેવા શકમંદ જો ઘરમાંથી બહાર તો તેની પાછળ આપણા સ્ટાફના માણસો હોવા જોઈએ; જેથી કોઈ છટકી ના જાય."
"જી સર! પણ સર આપણે એક કામ કરીએ. પ્રશાંત જાદવનો પેલો ક્લાર્ક જેની પાસે ઑફિસની ચાવી રહે છે; તેને સાથે લઈ, પછી જ તેની ઑફિસે જઈએ. ના કરે નારાયણ જરૂર પડી તો સાક્ષીમાં પણ કામ આવશે!"
"મને લાગે છે કે આપણે તું કહે એમ જ કરીશું. મોરે સોની સાહેબ રસ્તો બતાવે છે તે પ્રમાણે લઈ લે !" માથુરે કહ્યું.
તેમને થોડીવારમાં કતારગામ પહોંચી ગયા…પ્રશાંત જાદવના ક્લાર્કના ઘરે.
પણ પ્રશાંત જાદવના કલાર્કને ઘરે તપાસ કરતા જે જાણવા મળ્યું તેનાથી આખી તપાસ ટીમ આશ્ચર્યચકિત થઈ ગઈ!
પ્રશાંત જાદવનો ક્લાર્ક તો ગઈ કાલે સાંજે જ ઑફિસ જવાનું કહી તેના ઘરેથી નીકળી ગયો હતો! અને રાત્રે આવવાનો નથી એવો સ્પષ્ટ સંદેશો આપતો ગયો હતો !!
અને બધાં મારતી જીપે રઘુપતિભવન પર પહોંચ્યા..
ત્યારે બધાનાં મનમાં આવા જ પ્રશ્નો મનમાં રમતાં હતા!
_'ઉમિયા લૅંન્ડ ઑર્ગેનાઇઝર્સ ડેવલેપર્સ'ની ઑફિસમાં અંદર કોણ હશે? પ્રશાંત જાદવ કે તેનો ક્લાર્ક? બંને કે કોઈ ત્રીજું ? કોઈ નહીં કે પછી…!!!